
Justis- og beredskapsdepartementet
Postboks 8005 Dep

0030 Oslo


 03.03.2015


Alminnelig høring – forslag til ny instruks fro Fylkesmannens og Sysselmannens arbeid med samfunnssikkerhet, beredskap og krisehåndtering


KS Bedrift er gjort kjent med at Justis- og beredskapsdepartementet 3. desember 2014 sendte ut på høring forslag til ny instruks for Fylkesmannen og Sysselmannens arbeid med samfunnssikkerhet, beredskap og krisehåndtering.

KS Bedrift organiserer 23 interkommunale brann- og redningsvesen og 3 110-sentraler. Medlemmene våre dekker ca. 1,5 millioner innbyggere og over 110 kommuner. Høsten 2014 ble arbeidet i KS Bedrift overfor brann- og redningsvesen medlemmene styrket ved at det ble etablert et prosjekt med en rådgiver og en styringsgruppe. Styringsgruppa ønsker at KS Bedrift skal komme med synspunkter til høringen, selv om vi ikke er på den opprinnelige høringslisten.

KS Bedrift sitt formål er å bidra til utviklingen av bedresamfunnssikkerhet, beredskap og krisehåndtering. Brann- og redningsvesenet er en svært sentral ressurs lokalt rundt i landet. Erfaring viser at det som hovedregel er brann- og redningsvesenet som er den første nødetaten som er på plass ved et ulykkessted/krisesituasjon. I arbeidet med beredskap, planlegging og krisehåndtering i den enkelte kommune har brann- og redningsvesenet en sentral rolle. Vi mener det er viktig å involvere denne ressursen på en relevant måte i fylkesmannens arbeid med samfunnssikkerhet, beredskap og krisehåndtering.

I dag har flere fylkesmenn involvert en brann- og redningssjef i fylkesberedskapsrådet.  Fylkesmannen skal etter forslaget til instruks kap. IV, være en pådriver for et målrettet og systematisk arbeid med samfunnssikkerhet og beredskap i fylket. Fylkesmannen skal bl.a. påse at kommunene ivaretar kravene til samfunnssikkerhet i sin samfunnsplanlegging etter plan- og bygningsloven, samt kravene til kommunen i sivilbeskyttelsesloven. I brannstudien foreslås det at kommunens brann- og redningsvesen gis en sentral plass og rolle i kommunenes arbeid med kriseplaner og beredskap, noe som i mange kommuner også er praksis i dag. Det lokale brann- og redningsvesen er en ressurs for kommunene i forhold til kommunens beredskapsansvar. 
I den nylige inngåtte avtalen mellom regjeringen og Venstre om nærpolitireformen foreslås det opprettet et rednings- og beredskapsråd i hvert politidistrikt. Deltakerne vil være alle etater, virksomheter og frivillige organisasjoner som har en rolle i redningstjenesten og andre beredskapssituasjoner i fredstid. Det betyr at den kommunale brann- og redningstjeneste gis en rolle her. 

Samvirkeprinsippet er nylig innført som et av fire grunnleggende prinsipp for beredskaps- og redningstjenesten i Norge. Dette støtter opp under at både brann og helse involveres på de ulike nivå i beredskapsarbeidet. 

Brann- og redningstjenesten har en sentral rolle i samfunnssikkerhets- og beredskapsarbeidet i de ulike kommunene. Redningstjenesten har de senere årene blitt en viktigere oppgave for brannvesenet. Oppgaver i forbindelse med ulykker og ulike redningsoppdrag utgjør i dag en mye større del av oppgaveporteføljen enn tidligere. Brann- og redningstjenesten har stor kompetanse som vil være til god nytte i arbeide i fylkesberedskapsrådet.

Med bakgrunn i forhold nevnt over, mener vi at praksisen som er etablert i en del fylker med at en brann- og redningssjef er medlem av fylkesberedskapsråd bør instruksfestes.  Slik vil alle fylkesberedskapsråd ha en representant fra brann og redning er representert.

Brann- og redningstjenesten er kommunal, men er organisert på ulike måter.  . I dag er det eksempelvis flere interkommunale brannvesen. Vårt forslag er at brann- og redningstjenesten gis fast plass i fylkesberedskapsrådet ved at en brannsjef – fortrinnsvis fra det største brannvesenet - i hvert fylke bør gis denne plassen. Det bør instruksfestes.


Hilsen

Kjell-Olav Gammelsæter
Fagleder for samfunnskontakt 
										Geir Sønstebø
										Seniorrådgiver

